Α.Σ. Άρης

Ο **Αθλητικός Σύλλογος Θεσσαλονίκης ο Άρης** είναι ελληνικό αθλητικό σωματείο το οποίο εδρεύει στη Θεσσαλονίκη. Στις 25 Μαρτίου 1914 λίγο καιρό μετά την απελευθέρωση της Θεσσαλονίκης, σε ένα καφενείο στην περιοχή Βότση, μια εκλεκτή παρέα αποτελούμενη από θαρραλέους και οραματιστές νέους της εποχής, αποφάσισε να κάνει τη δική της προσωπική «επανάσταση» και να ιδρύσει έναν από τους μεγαλύτερους αθλητικούς συλλόγους στην Ελλάδα. Στη φυσιογνωμία του ο αθλητικός σύλλογος κατόρθωσε να πετύχει κάτι μοναδικό, να συμπεριλάβει δηλαδή και τις τρεις ιστορικές περιόδους του ελληνισμού:
* την αρχαία, με την επιλογή του ονόματος (Άρης), εμπνευσμένου μέσα στο πανηγυρικό κλίμα των στρατιωτικών επιτυχιών της Ελλάδας στους Βαλκανικούς Πολέμους.
* τη βυζαντινή, με την επιλογή των χρωμάτων (κίτρινο-μαύρο) που παραπέμπουν στην ομώνυμη αυτοκρατορία.
* τη νεότερη, με την επιλογή της ημερομηνίας ίδρυσης (25η Μαρτίου), δύο μόλις χρόνια από την ενσωμάτωση της Θεσσαλονίκης στον ελληνικό κορμό, όταν ήταν κυρίαρχο το όραμα της Μεγάλης Ιδέας.

Καρδιά της Θεσσαλονίκης των αρχών του προηγούμενου αιώνα, η περιοχή της Καμάρας, ήταν επίσης ο τόπος κατοικίας πολλών εκ των ιδρυτών του συλλόγου. Ως αρχική έδρα χρησιμοποιήθηκε το γήπεδο της εβραϊκής σχολής "Αλλιάνς", πλησίον του νοσοκομείου Χιρς. Με επίκεντρο την Αγία Τριάδα Φαλήρου, ο Άρης κατέστη σταδιακά κυρίαρχος σε ένα χώρο που ξεκινούσε από το Γ’ Σώμα Στρατού κι έφθανε ως το Ντεπώ, από το Παπάφειο μέχρι την παραλία, εξέφραζε δε πρωτίστως τα ανερχόμενα αστικά στρώματα, χωρίς κοινωνικούς αποκλεισμούς. Χαρακτηριστικό είναι το γεγονός πως σε κύριο άρθρο του ιδρυτικού του καταστατικού αναφέρεται ότι σκοπός του συλλόγου είναι η "εκγύμνασις ισχυράς ομάδος αποτελουμένης εκ πασών των κοινωνικών τάξεων", ενώ αποτελεί και τον πρώτο σύλλογο της πόλης με γυναικεία τμήματα, ήδη από τη δεκαετία του 1920, πολύ πριν τη θέσπιση ψήφου των γυναικών στην Ελλάδα.

Ως  εκπρόσωπος της πολυπολιτισμικής Θεσσαλονίκης, ο Άρης εγκόλπωνε στις τάξεις του πολλούς ευρωπαϊκής, αρμενικής ή εβραϊκής καταγωγής κατοίκους της πόλης (με τα κιτρινόμαυρα χρώματα αγωνίστηκε και διακρίθηκε ο σπουδαίος στην εποχή του πυγμάχος Σολομόν Αρούχ). Μαζί με τον ΠΑΟΚ οι κιτρινόμαυροι συγκροτούν  το ντέρμπι της Θεσσαλονίκης, το οποίο έχει μακρές ιστορικές ρίζες που ανάγονται στα μέσα της δεκαετίας του 1920, με τους ασπρόμαυρους να βασίζονται κυρίως στο (προσφυγικό) προλεταριακό στοιχείο.

Ο Άρης είναι ο σύλλογος ο οποίος κατέκτησε το πρώτο πρωτάθλημα Ελλάδας τόσο στο ποδόσφαιρο όσο και στην υδατοσφαίριση (το 1928),  πρωταγωνίστησε δε στα περισσότερα σπορ, αποκτώντας έτσι φίλους σε όλη τη χώρα και αποτελώντας έναν από τους δυνατότερους συλλόγους κατά τη διάρκεια του Μεσοπολέμου. Έχει, μετά από τον ΠΑΟΚ, τα περισσότερα πρωταθλήματα ποδοσφαίρου (τρία) από τους συλλόγους εκτός Αθήνας. Ο Άρης είναι επίσης ο πρώτος σύλλογος από τη Θεσσαλονίκη, ο οποίος κατέκτησε πρωτάθλημα Ελλάδος και στο  ανδρικό βόλεϊ (1997), σπάζοντας την κυριαρχία ετών των Αθηναϊκών σωματείων στο άθλημα.

Στο μπάσκετ, από την καθιέρωση της Α' Εθνικής την περίοδο 1963–64, ο  Άρης είναι η μία από τις δύο ομάδες που συμμετέχουν ανελλιπώς σε όλα τα πρωταθλήματα  (η άλλη είναι ο Παναθηναϊκός). 'Εχει κατακτήσει τους περισσότερους τίτλους όσον αφορά τους εκτός πρωτεύουσας συλλάγους, μεταξύ των οποίων και τρία ευρωπαϊκά κύπελλα. Τη δεκαετία του '80 ήταν κυρίαρχος στην Ελλάδα, συμβάλλοντας στην περαιτέρω διάδοση του αθλήματος. Από τις τάξεις του αναδείχθηκαν δύο σημαντικότατες μορφές, οι Φαίδωνας Ματθαίου και Νίκος Γκάλης. Ο τελευταίος, το 2017, εντάχθηκε στο "Naismith Hall of Fame", περνώντας έτσι στο πάνθεον του παγκόσμιου μπάσκετ.

Τις τάξεις των υποστηρικτών της ομάδας μεταξύ άλλων κοσμούν με την παρουσία τους ο Άλμπερτ Μπουρλά, Διευθύνων Σύμβουλος (CEO) της αμερικανικής φαρμακευτικής εταιρείας Pfizer, ο Κώστας Χρυσόγονος, Καθηγητής Συνταγματικού Δικαίου στο Αριστοτέλειο Πανεπιστήμιο Θεσσαλονίκης και πρώην ευρωβουλευτής, ο Μαργαρίτης Σχοινάς, Αντιπρόεδρος της Ευρωπαϊκής Επιτροπής για την Προώθηση του Ευρωπαϊκού Τρόπου Ζωής, καθώς και η τέως Πρόεδρος του Συμβουλίου της Επικρατείας Κατερίνα Σακελλαροπούλου, η οποία στις 13 Μαρτίου 2020, ορκίστηκε πρώτη γυναίκα Πρόεδρος της Ελληνικής Δημοκρατίας.

## Ιστορία
### Οι απαρχές
[thumb|right|140px|Το σήμα της ομάδας απεικονίζει τον [Ο αναπαυόμενος Άρης|αναπαυόμενο Άρη]]

Ο Άρης ιδρύθηκε ως *Ποδοσφαιρικός Σύλλογος Θεσσαλονίκης* το 1914. Υπήρξε το πρώτο σωματείο που ιδρύθηκε στην πόλη μετά την ενσωμάτωσή της στον ελληνικό κορμό (1912). Για να τονισθεί το γεγονός αυτό, οι ιδρυτές του επέλεξαν ως ημέρα επίσημης ίδρυσης την εθνική επέτειο της 25ης Μαρτίου. Ιδρυτές του Άρη ήταν οι: Γιάννης Αγγέλου, Λάζαρος Αγοραστός, Πέπο Αμπραβανέλ, Γρηγόρης Βλαχόπουλος, Λάζαρος Βλαχόπουλος, Πέτρος Γκοτζαμάνης, Δήμου, Άγγελος Ζέγας, Θόδωρος Θεοδωρίδης, Δημήτρης Ιωαννίδης, Τηλέμαχος Καραγιαννίδης, Δημήτρης Κοτρώτσης, Πέτρος Κρέης, Λάζαρος Κωστίδης, Γιώργος Λάμπρου, Γιάννης Νακόπουλος, Θανάσης Παπαγεωργίου, Γιάννης Πλιάτσικας, Ρούσσος Ρωσσιάδης, Κάρολος Σαλούστο, Τάσος Τσιατσιαπάς, Πρόδρομος Κότσανος και Μίνως Κυδωνάκης (πρώτος πρόεδρος το σπίτι του οποίου στην οδό Φλέμιγκ με Βασιλίσσης Όλγας, ήταν τόπος συνάθροισης των μελών του συλλόγου).

Τρία είναι τα κομβικά σημεία στη γεωγραφία της πόλης που σηματοδοτούν τις απαρχές της ιστορίας του Άρη Θεσσαλονίκης:
 
α) *Η κοιτίδα*.

Το εντυπωσιακό νεοκλασικό κτίριο που βρίσκεται στην οδό Εγνατία 132 κοντά στην **Καμάρα** σχεδιασμένο από τον Ερνέστο Τσίλλερ, αποτέλεσε το  χώρο όπου "ζυμώθηκε" η ιδέα της δημιουργίας του Άρη από μαθητές και αποφοίτους του "Γυμνασίου Θεσσαλονίκης".

Μερικοί μαθητές του Γυμνασίου Αρρένων Θεσσαλονίκης που έδρευε στην Εγνατία Οδό, κοντά στην Καμάρα επιχειρούν να μυηθούν στην μαγεία του ποδοσφαίρου. Φτιάχνουν ομάδα και αντιμετωπίζουν τους Ηρακλειδείς τους οποίους και νικούν. Η ιδέα για την δημιουργία συλλόγου δεν αργεί να έρθει. Ο πατέρας ενός νεαρού, του Δημήτρη Ιωαννίδη, τους προτρέπει να προχωρήσουν στην δημιουργία νέου συλλόγου.

Όλες οι πληροφορίες συγκλίνουν σε μια παρέα παιδιών που φοιτούσαν στο Γυμνάσιο της πόλης. Το Γυμνάσιο, μετά το 1914, χωρίστηκε λόγω αύξησης του αριθμού μαθητών σε 1ο και 2ο . Μέχρι το 1918 συστεγάζονταν στην Εγνατία (Καμάρα). Το 1ο γυμνάσιο μετακόμισε στη Βασιλίσσης Όλγας, εκεί που λειτούργησε όλο τον 20ο αιώνα. Συνεπώς ο Άρης ιδρύθηκε στην περιοχή της Καμάρας, αλλά «μετακόμισε» στην περιοχή της Αγίας Τριάδας (Φάληρο), όπου και ρίζωσε και συνδέθηκε με τους κατοίκους της περιοχής.

β) *Η ίδρυση*.

Την άνοιξη του 1914 οι ιδέες και τα όνειρα των νέων της πόλης αρχίζουν να παίρνουν σάρκα και οστά. Συντάσσουν ένα πρόχειρο καταστατικό το οποίο εγκρίνουν την 1 Μαρτίου του 1914.
μικρογραφία|Το πρώτο σήμα και το πρακτικό του συλλόγου
Στις 25 του Μάρτη, ανήμερα της ημέρας της εθνικής παλιγγενεσίας αλλά και του Ευαγγελισμού της Θεοτόκου, ιδρύεται ο σύλλογος επίσημα, σύμφωνα με όλες τις ενδείξεις στο εξοχικό κέντρο *Φλόκα* της περιοχής **Βότση** (Καλαμαριά), η οποία την εποχή εκείνη αποτελούσε πρόσφορο τόπο αναψυχής κατά τις γιορτές και τις αργίες.

Οι ιδρυτές είναι οι Ρούσος Ρωσσιάδης, Θεόδωρος Θεοδωρίδης, Δημήτριος Ιωαννίδης, Τηλέμαχος Καραγιαννίδης και Αθανάσιος Παπαγεωργίου.

Συστήνεται και το πρώτο διοικητικό συμβούλιο, στο οποίο συμμετέχουν πέραν των προαναφερθέντων και οι Μίνωας Κυδωνάκης (πρώτος πρόεδρος του Άρεως), αντιπρόεδρος ο Ρούσος Ρωσσιάδης, ταμίας ο Γεώργιος Λάμπρος, γραμματέας ο Αναστάσιος Τσιατσιαπάς και σύμβουλοι οι Δημήτριος Ιωαννίδης, Τηλέμαχος Καραγιαννακίδης, Πέτρος Γκοτζαμάνης, Πέτρος Κρέης και Ιωάννης Πλιάτσικας.

Μαζί με αυτούς αναφέρονται ως ιδρυτές και οι Δημήτρης Κοτρώτσης, Γρ. Βλαχόπουλος, Ν. Πριτσούλης, Λ.Κωστίδης, Πέπο Αμπραβανέλ, Καρ. Σαλούστο, Ν. Ρωσσιάδης, Αθ. Μαλιγκούδης, Αλ. Σκλαβούνος και Λ.Σταυρίδης.

Είκοσι νέοι της Θεσσαλονίκης αποτέλεσαν τους πρωτοπόρους μιας νέας ομάδας που έμελλε να αποκτήσει χιλιάδες οπαδούς και να επιτύχει πολλές διακρίσεις στην ένδοξη πορεία της. Εκείνο που είναι εντυπωσιακό με την ομάδα αυτών των νεαρών ήταν ότι η ηλικία των περισσοτέρων δεν ξεπερνούσε τα 18 χρόνια. Ο Ρωσσιάδης, ιδρυτής και πρώτος αντιπρόεδρος ήταν 18χρονών, ο Τηλέμαχος Καραγιαννίδης 17, ο Κοτρώτσης 16. Πιθανολογούμε ότι ο μόνος ενήλικας ήταν ο πρώτος πρόεδρος του Άρεως Μινωας Κυδωνάκης.

Ως «νονός» του ονόματος φέρεται ο Τηλέμαχος Καραγιαννίδης, ο οποίος πρότεινε το «ΑΡΗΣ». Όνομα του θεού του πολέμου, σε αντιδιαστολή με τον ημίθεο που είχαν διαλέξει οι ιδρυτές του Ηρακλή.

Στο σημείο αυτό θα πρέπει να αναφέρουμε ότι η άποψη πως ο Άρης δημιουργήθηκε από τον Ηρακλή είναι εσφαλμένη. Αυτή η εντύπωση προέκυψε από τα γραφόμενα του Νακόπουλου, ποδοσφαιριστού της ομάδας και δικηγόρου στο επάγγελμα, που εντάχτηκε στο σύλλογο το 1919. Ο Καραγιαννακκίδης, όμως εκ των ιδρυτών του συλλόγου, διέψευσε έντονα και αποκατέστησε την αλήθεια, ενώ ο Νακόπουλος πιθανότερα δεν διευκρίνησε πως αναφερόταν στην "επανίδρυση" του συλλόγου μας, μετά τον Α παγκόσμιο πόλεμο, το 1919.

Για συμβολικούς λόγους επιλέχτηκαν τα χρώματα του νέου συλλόγου να είναι το κίτρινο και το μαύρο, που θύμιζαν τη Βυζαντινή Αυτοκρατορία. Η Θεσσαλονίκη, ήταν η «συμβασιλεύουσα», η δεύτερη τη τάξει μεγάλη πόλη της αυτοκρατορίας.

Σύμφωνα με την επωνυμία, ο ΑΡΗΣ ήταν σύλλογος ποδοσφαιρικός. Και δε θα μπορούσε να γινόταν αλλιώς. Οι ιδρυτές του ήταν ποδοσφαιριστές και αυτό το άθλημα θα καλλιεργούσαν. Οι ίδιοι δεν μπορούσαν να φανταστούν ότι μέσα σε μια δεκαετία ο σύλλογος θα πλημμύριζε από αθλητές άλλων αθλημάτων. Το 1926 θα αναγκαστούν να κάνουν τροποποίηση του καταστατικού αλλά και της επωνυμίας σε «Άρης, αθλητικός σύλλογος Θεσσαλονίκης».

Πριν προλάβει ο σύλλογος να οργανωθεί, προς μεγάλη απογοήτευση των παιδιών που τον ίδρυσαν, ξέσπασε ο Α΄ παγκόσμιος πόλεμος.

γ) *Η αναγέννηση*.
 
Η συμμετοχή της Ελλάδας στον Α΄ Παγκόσμιο πόλεμο είχε παρενέργειες αναφορικά με τη λειτουργία του Άρη ο οποίος περί τα τέλη εκείνης της περιόδου έπαψε ουσιαστικά να υφίσταται. Στην πόλη παρέμεναν όσοι δεν είχαν ηλικία στράτευσης. Στο Α΄ Γυμνάσιο, επί της λεωφόρου Βασιλίσσης Όλγας (βίλα Θεόδωρου Χατζημήσεφ, περιοχή **Αγίας Τριάδας Φαλήρου**), φοιτούσαν τα παιδιά των αστικών οικογενειών. Φορούσαν πάντα πηλήκιο με σύμβολο την κουκουβάγια, δεν έκαναν σκαλομαρία στα τραμ, δεν πήγαιναν στα χοροδιδασκαλεία, ούτε σύχναζαν σε κινηματογράφους όπως οι Μοντέρν και Αττικόν που θεωρούνταν "άντρα αλητείας". Γενικά διακρίνονταν για τους "καλούς" τους τρόπους, σε αντίθεση με τους "μόρτες" μαθητές άλλων Γυμνασίων. Με δική τους πρωτοβουλία, χάρη στη βοήθεια του δικηγόρου Γιάννη Οικονομόπουλου και με τη συγκατάθεση των παλιών ιδρυτών του, επανασύστησαν το σύλλογο. Τα ονόματα αυτών που αποτέλεσαν το «νέο» Άρη ήταν: Κότσιανος, Αγοραστός, Παπαγεωργίου, Οσμάν, Ηλιάδης, Μπαρίτας, Λόγγος, Σωτηρόπουλος, Βλαχόπουλος, Κόρατς, Τσιντιφάν, Βλαχόπουλος, Οπλοποιός και Γρηγ. Βικελίδης (εξάδελφος των αδελφών Βικελίδη). Αυτοί λοιπόν παρέλαβαν από το Πρωτοδικείο Θεσσαλονίκης ένα αντίγραφο του καταστατικού ίδρυσης, όρισαν νέα διοίκηση και ο Άρης ήταν ξανά μια ζώσα πραγματικότητα!

### 1914–1930

thumb|160px|Η κολυμβητική ομάδα του Άρη το 1930

Λίγα χρόνια μετά την ίδρυσή του ως ποδοσφαιρικός σύλλογος το 1914, ο Άρης άρχισε να καλλιεργεί κι άλλα άλλα αθλήματα. Το 1922 ιδρύθηκε το τμήμα μπάσκετ και το 1925 ιδρύεται το τμήμα πόλο του συλλόγου.

Το 1926 ο Σύλλογος μετονομάστηκε σε *Αθλητικός Σύλλογος Άρης Θεσσαλονίκης*, ώστε να συμπεριλάβει και τα υπόλοιπα αθλήματα που ήδη είχε αρχίσει να καλλιεργεί.

Το 1928 η ποδοσφαιρική ομάδα του Άρη κατακτά το πρώτο της Πανελλήνιο Πρωτάθλημα το οποίο υπήρξε και το πρώτο επίσημο που διοργάνωσε η ΕΠΟ. 

Το 1928 κατακτά και η ομάδα πόλο το πρώτο επίσημο πρωτάθλημα Ελλάδας που διοργανώθηκε από την ΕΚΟΦ (πλέον ΚΟΕ) και θα επαναλάβει την επιτυχία για τρεις συνεχόμενες χρονιές κατακτώντας τον τίτλο το 1929 και το 1930. Το 1930 το τμήμα μπάσκετ θα κατακτήσει το πρώτο του πρωτάθλημα.

### 1931–1939

Το 1932 το ποδοσφαιρικό τμήμα κατακτά για δεύτερη φορά το πρωτάθλημα Αθηνών Θεσσαλονίκης. Την ίδια χρονιά ο ποδοσφαιριστής του Άρη Νίκος Αγγελάκης σημείωσε το ρεκόρ προσωπικών τερμάτων σε ένα αγώνα με 6 γκολ, το οποίο παραμένει ακατάρριπτο.

Το ποδοσφαιρικό τμήμα αγωνίστηκε στον τελικό του Κυπέλλου Ελλάδας το 1932 και το 1933 όπου γνώρισε την ήττα από την ΑΕΚ και τον Εθνικό αντίστοιχα. Το 1932 το τμήμα πόλο κατακτά το τέταρτο πρωτάθλημα Ελλάδος για το σύλλογο, το οποίο υπήρξε και το τελευταίο μέχρι σήμερα.

### 1940–1945
Στις 27 Οκτωβρίου του 1940 δόθηκε μεταξύ του Άρη και της ΜΕΝΤ, ο τελευταίος αγώνας του πρωταθλήματος ποδοσφαίρου το οποίο διακόπηκε λόγω του πολέμου. Νωρίτερα κατά το ίδιο έτος η ομάδα ποδοσφαίρου του Άρη είχε ηττηθεί στον τελικό του Κυπέλλου Ελλάδας από τον Παναθηναϊκό. Κατά τη διάρκεια του πολέμου ο πρόεδρος του Άρη Μάνθος Ματθαίου σκοτώθηκε κάτα το βομβαρδισμό από ιταλικά αεροπλάνα.

### 1946–1960

Το 1946 ιδρύθηκε το τμήμα γυναικείου μπάσκετ. Το 1946 το ποδοσφαιρικό τμήμα του Άρη, με πρωταγωνιστή τον Κλεάνθη Βικελίδη, κατακτά το 3ο Πρωτάθλημα Ελλάδας ποδοσφαίρου ανδρών στην ιστορία του συλλόγου.

Το 1949 η Εθνική Ελλάδος κατακτά το χάλκινο μετάλλιο στο Ευρωμπάσκετ έχοντας αρχηγό και πρώτο σκόρερ τον καλαθοσφαιριστή του Άρη Φαίδωνα Ματθαίου (γιος του Μάνθου Ματθαίου). Το 1950 η ομάδα ποδοσφαίρου αγωνίστηκε στον τελικό του Κυπέλλου Ελλάδας. Το 1951 ολοκληρώνεται η κατασκευή του Γηπέδου Χαριλάου που είναι η έδρα του ποδοσφαιρικού τμήματος του Άρη.

### 1961–1970

Το 1961 και το 1962 ο Άρης κατακτά το Πανελλήνιο Πρωτάθλημα Ανωμάλου δρόμου Γυναικών. 

To 1964 υπέγραψε συμβόλαιο συνεργασίας με τον Άρη ο Αιθίοπας Γίλμα Κατάμα, ο πρώτος μαύρος ποδοσφαιριστής στην ιστορία του ελληνικού ποδοσφαίρου, δείγμα της διαχρονικής ευαισθησίας της ομάδας ενάντια σε κάθε μορφή ρατσισμού. Ο Αφρικανός επιθετικός μάλιστα πήρε μέρος και στις δύο αναμετρήσεις κόντρα στη Ρόμα (0-0, 3-0) για το Κύπελλο Διεθνών Εκθέσεων της ίδιας χρονιάς.

Το 1966 κατασκευάζεται το κλειστό γυμναστήριο Αλεξάνδρειο Μέλαθρο., ενώ το 1970 η ομάδα ποδοσφαίρου του Άρη κατακτά το Κύπελλο Ελλάδας επικρατώντας με 1–0 επί του ΠΑΟΚ και γίνεται η πρώτη ομάδα εκτός Αθήνας και Πειραιά που κατακτά τον τίτλο μετά από 40 χρόνια ύπαρξης του θεσμού.

### 1971–1980

Το τμήμα πυγμαχίας το 1972 κατακτά το πρωτάθλημα Ελλάδος. Το 1979 η ομάδα μπάσκετ κατακτά το πρωτάθλημα Ελλάδας με το Χάρη Παπαγεωργίου να αναδεικνύεται πρώτος σκόρερ. Το 1979 κατακτούν το πρωτάθλημα μπάσκετ και τα τμήματα εφήβων και παίδων του συλλόγου. Το καλοκαίρι του ίδιου έτος φτάνει στην Ελλάδα για λογαριασμό του Άρη ο Νίκος Γκάλης που εξελίχθηκε σε έναν από τους σημαντικότερους αθλητές του Άρη αλλά και της χώρας.

Την περίοδο 1979–80 για το θεσμό του κυπέλλου ΟΥΕΦΑ ο Άρης αγωνίστηκε στις 16 καλύτερες ομάδες της διοργάνωσης, αποκλείοντας τις ισχυρές ομάδες της εποχής, Μπενφίκα και Περούτζια, τη δεύτερη με σπουδαία νίκη με 3–0 μέσα στην Ιταλία, ενώ τελικά αποκλείστηκε από την Σαιντ–Ετιέν.

### 1981–1990

Κατά τη δεκαετία του '80, το τμήμα μπάσκετ του Άρη μονοπώλησε τους τίτλους στην Ελλάδα κατακτώντας το πρωτάθλημα τις χρονιές 1983, 1985, 1986, 1987, 1988, 1989, 1990, το κύπελλο τις 1985, 1987, 1988, 1989, 1990 και σημειώνοντας αξιόλογες ευρωπαϊκές διακρίσεις, με εναρκτήρια το 1985 και την πρόκριση έως τους ημιτελικούς του κυπέλλου Κόρατς. Το 1987 όταν η εθνική Ελλάδας κατέκτησε το χρυσό μετάλλιο στο Ευρωμπάσκετ της Αθήνας, τη 12μελή αποστολή της στελέχωσαν τέσσερις καλαθοσφαιριστές του Άρη, οι Παναγιώτης Γιαννάκης, Νίκος Γκάλης, Μιχάλης Ρωμανίδης και Νίκος Φιλίππου.

Σε επίπεδο συλλόγων, το ανδρικό τμήμα μπάσκετ μετείχε σε 3 συνεχόμενα φάιναλ φορ του Ευρωπαϊκού πρωταθλήματος τις χρονιές 1988, 1989 και 1990. Στο Ευρωμπάσκετ του 1989 η Ελλάδα κατατάχθηκε δεύτερη, όπου εκ νέου τέσσερις παίκτες από τον Άρη είχαν επιλεγεί στους 12 διεθνείς και τώρα ο Ντίνος Αγγελίδης στη θέση του Ρωμανίδη.

Το 1988 ιδρύθηκε ο Σύνδεσμος Φίλων Άρη "Super 3". Τα 1989 και 1990 το τμήμα χόκεϊ επί πάγου αναδείχθηκε πρωταθλητής Ελλάδας κατά τις δύο εναρκτήριες διοργανώσεις στη χώρα.

### 1991–2000
Το 1991 η ομάδα χόκεϊ κατακτά για τρίτη συνεχόμενη φορά το πρωτάθλημα και το τμήμα στίβου το Πανελλήνιο πρωτάθλημα κλειστού στίβου γυναικών. Επίσης, η ομάδα μπάσκετ ανδρών αναδεικνύεται για 10η και τελευταία φορά πρωταθλήτρια, ενώ μετά την κατάκτηση του κυπέλλου Ελλάδας το 1992 ο Νίκος Γκάλης αποχωρεί. Το 1993 ο Άρης κατακτά το Κύπελλο κυπελλούχων στο μπάσκετ με πρωταγωνιστές τον Γιαννάκη και τον Αμερικάνο Τάρπλεϊ. Την ίδια χρονιά η ομάδα βόλεϊ του Άρη αγωνίστηκε στο φάιναλ φορ του Κυπέλλου κυπελλούχων.

Το γυναικείο τμήμα Άρσης βαρών κατακτά το πρωτάθλημα Ελλάδος το 1994 και το 1995. Το 1995 η ομάδα βόλεϊ αγωνίστηκε στα ημιτελικά του Κυπέλλου Κυπελλούχων στη Γενεύη. Το 1997 η ομάδα βόλεϊ κατακτά το πρώτο της Πρωτάθλημα Ελλάδας και το Σούπερ Καπ. 

Το 1997 ο Άρης με κορυφαίους τους Τσαρλς Σάκλεφορντ και τον Πικουλίν Ορτίθ κατακτά το Κύπελλο Κόρατς. Το 1998 το τμήμα μπάσκετ κατακτά το Κύπελλο Ελλάδας.

### 2001–2010

Το 2002 η ομάδα ποδοσφαίρου νέων του Άρη αναδείχθηκε πρωταθλήτρια Ελλάδας. Το 2003 το τμήμα μπάσκετ ανδρών κατέκτησε το EuroCup Challenge, τρίτο ευρωπαϊκό τίτλο του συλλόγου, ενώ το 2004 το εγχώριο κύπελλο.

Το 2004 η εθνική Ελλάδας ανδρών κατέκτησε το Ευρωπαϊκό πρωτάθλημα ποδοσφαίρου, έχοντας βασικό τον Άγγελο Χαριστέα (πέτυχε τα 3 από τα συνολικά της 7 τέρματα, το μοναδικό δε του τελικού), ο οποίος είχε ξεκινήσει τη σταδιοδρομία του και μέχρι το 2002 αγωνιζόταν στον Άρη.

Το 2005 ιδρύθηκε το τμήμα ρόλερ χόκεϊ, το 2006 το αντίστοιχο του κόρφμπολ και το 2007 του σόφτμπολ. Την ίδια χρονιά ο σύλλογος εγκαινίασε το γυμναστήριο Aris Fitness and Sports, το οποίο βρίσκεται στο γήπεδο Κλεάνθης Βικελίδης και απευθύνεται στο φίλαθλο κοινό. 

Το 2009 η ομάδα ρόλερ χόκεϊ κατέκτησε το Βαλκανικό κύπελλο και το τμήμα μπολ χόκεϊ το πρωτάθλημα Ελλάδος. Το 2010 η ποδοσφαιρική ομάδα του Άρη αγωνίστηκε στον τελικό του κυπέλλου Ελλάδας.

### 2011–2020
Την περίοδο 2010–11 η ποδοσφαιρική ομάδα του Άρη είχε μια από τις πιο επιτυχημένες ευρωπαϊκές πορείες στην ιστορία της. Προκρίθηκε έως τη φάση των 32 του Γιουρόπα Λιγκ, έχοντας αντιμετωπίσει τις Γιαγκελόνια Μπιάλιστοκ, Αούστρια Βιέννης, Ρόσενμποργκ ΜΚ, Μπάγερ Λεβερκούζεν και την Ατλέτικο Μαδρίτης, προηγούμενη κάτοχο του τροπαίου. Το 2011, η ποδοσφαιρική ομάδα νέων U–20 κατέκτησε το πρωτάθλημα Ελλάδος. Το 2011 το τμήμα Χόκεϊ επί πάγου κατακτά το πρωτάθλημα Ελλάδας που είναι το τέταρτο για το σύλλογο. Το 2011 οι ομάδες καλαθοσφαίρισης εφήβων και νέων κατακτούν και οι δυο το πρωτάθλημα Ελλάδος. Το 2012 η ομάδα νέων του Άρη Κ–17 κατακτά το πρωτάθλημα Ελλάδος. Το 2016 το τμήμα μπάσκετ με αμαξίδιο θα κατακτήσει το πρωτάθλημα Ελλάδος και την επόμενη χρονιά τα τμήματα τζούντο ανδρών και πυγμαχίας γυμαικών θα αναδειχτούν πρωταθλητές. Το 2020 το τμήμα Ε–Sports θα κατακτήσει το ευρωπαϊκό Γιουρόπα Λίγκ και μαζί και το πρωτάθλημα Ελλάδας καλαθοσφαίρισης.

## Ύμνος του Άρη Θεσσαλονίκης
Ο επίσημος ύμνος του Άρη είναι ο πρώτος που δημιουργήθηκε για ομάδα στην Ελλάδα. Γράφτηκε το 1926 σε στίχους του Γεωργίου Κίτσου που μελοποίησε ο Σεκόντο Ποζέλι (γιος του αρχιτέκτονα Βιταλιάνο Ποζέλι της τότε πολυεθνικής Θεσσαλονίκης) με τίτλο "Άρης Νικητής". Την ενορχήστρωση έκανε ο Αιμίλιος Ριάδης, σημαντικός συνθέτης της κλασικής μουσικής και φίλος της ομάδας. Ο θρυλικός «Μπαρού», κατά κόσμον Μάκης Νάτσης, είναι ο συγχωρεμένος από το 2007 φροντιστής του τμήματος μπάσκετ του Άρη, ο οποίος φορώντας πάντοτε σκούρα γυαλιά, έσπευδε μετά από κάθε μεγάλη νίκη να δώσει το σύνθημα για να τον τραγουδήσουν όλοι οι υπόλοιποι. 

Το 1966 ο Βασίλης Μποέμης ερμήνευσε το "Άρη, γλυκιά μου ομάδα μεγάλη", άσμα που έμελλε να εξελιχθεί στο νεότερο (και ανεπίσημο) ύμνο του Άρη.

## Έμβλημα
Στα πρώτα χρόνια ο σύλλογος συνήθιζε να χρησιμοποιεί ένα απλό έμβλημα υπό τη μορφή ασπίδας. Τo έμβλημα που απεικονίζει το άγαλμα του αναπαυόμενου Άρη του Λουντοβίζι. ορατό από τη δεκαετία του '20 σε έγγραφα με το καταστατικό του συλλόγου, υιοθετήθηκε πλήρως τη δεκαετία του '70.

## Το "Εντευκτήριον του Άρεως"
* *Δείτε επίσης* Σύνδεσμος Φιλάθλων Άρη - Super 3

Η "Λέσχη (ή Εντευκτήριον) του Άρεως" στεγάστηκε μεταπολεμικά σε αρχοντικό επί της Βασιλίσσης Όλγας 30 (δεν υφίσταται πλέον) και αποτέλεσε κύριο πόλο έλξης για τους νεαρούς (και όχι μόνο) Φαληριώτες. Διέθετε αίθουσες φύλαξης των κυπέλλων και των διπλωμάτων, συνεδριάσεων του Συμβουλίου, γραμματείας και αποθήκευσης αθλητικού υλικού. Προς την πλευρά της θάλασσας υπήρχε γήπεδο μπάσκετ με κερκίδες όπως και αγωνιστικό κολυμβητήριο.

## Τμήματα
Κατά τη διάρκεια της ιστορίας του, ο Άρης έχει καλλιεργήσει 24 διαφορετικά αθλήματα. Έπειτα από το ποδοσφαιρικό (1914), ιδρύθηκαν τμήματα για καλαθοσφαίριση (1922), πετοσφαίριση (1926), κολύμβηση-υδατοσφαίριση (1925), στίβο, πυγμαχία (1970), χειροσφαίριση (1984), άρση βαρών (1985), χόκεϊ επί πάγου (1986), ρόλερ χόκεϊ (2005), καλαθοσφαίριση με αμαξίδιο (2006), κόρφμπολ (2006), μπέιζμπολ-σόφτμπολ (2007), μπολ χόκεϊ, σκάκι (2013), ξιφασκία, πάλη, ποδηλασία, τζούντο, κικ μπόξινγκ, eSports, κρόσφιτ. Για ορισμένα υπήρξε μεταξύ των πρωτοπόρων συλλόγων, δεδομένου ότι έως τότε αυτά παρουσίαζαν σχεδόν μηδενική ανάπτυξη στην Ελλάδα. Αποτελεί ένα από τα κορυφαία σωματεία της χώρας με βάση τον αριθμό τμημάτων που διατηρεί, τα οποία στα μέσα του 2016 αριθμούσαν 17 σε 12 αθλήματα.

Σύμφωνα με το Μητρώο της Γενικής Γραμματείας Αθλητισμού, ο Άρης, για το 2023, έχει 15 εγγεγραμμένα αθλήματα:

ποδόσφαιρο, πυγμαχία, καλαθοσφαίριση, κολύμβηση, υδατοσφαίριση, κλασικός αθλητισμός, χειροσφαίριση, πάλη, πετοσφαίριση, τεχνική κολύμβηση, ζατρίκιο σκάκι, ξιφασκία, τζούντο, open water swimming-κολύμβηση μεγάλων αποστάσεων-μαραθώνια κολύμβηση, άρση βαρών.

Ενώ ξεχωριστά είναι εγγεγραμμένη η ομάδα μπάσκετ με αμαξίδιο. 

Κατά καιρούς ο Άρης είχε τα εξής τμήματα:

: *με μικρή γραφή: ανενεργό τμήμα ή κατηγορία – με έντονη: επαγγελματικό/ημιεπαγγελματικό τμήμα – με πλάγια: μη ολυμπιακό άθλημα στους [[Θερινοί Ολυμπιακοί Αγώνες 2016|ΟΑ 2016]], [[Θερινοί Παραολυμπιακοί Αγώνες 2016|ΠΑ 2016]] και [[Χειμερινοί Ολυμπιακοί Αγώνες 2018|ΟΑ 2018]] – (A): άθλημα διεξαγωγής σε ατομικό και (Ο): σε ομαδικό επίπεδο*

## Τίτλοι ομαδικών αθλημάτων

### Ποδόσφαιρο ανδρών
* 3 Πρωταθλήματα Ελλάδας: 1928, 1932, 1946
* 1 Κύπελλο Ελλάδας: 1970
* 1 Κύπελλο Μεγάλης Ελλάδος: 1971

### Μπάσκετ ανδρών
* 10 Πρωταθλήματα Ελλάδας: 1930, 1979, 1983, 1985, 1986, 1987, 1988, 1989, 1990, 1991
* 8 Κύπελλα Ελλάδας: 1985, 1987, 1988, 1989, 1990, 1992, 1998, 2004
* 1 Σούπερ Καπ Ελλάδας: 1986 
* 1 Κύπελλο Κυπελλούχων Ευρώπης: 1993
* 1 Κύπελλο Κόρατς: 1997
* 1 Τσάμπιονς καπ: 2003

### Μπάσκετ με αμαξίδιο ανδρών
* 1 Πρωτάθλημα Ελλάδας: 2016

### Βόλεϊ ανδρών
* 1 Πρωτάθλημα Ελλάδας: 1997 
* 1 Σούπερ καπ Ελλάδας: 1997

### Πόλο ανδρών
* 4 Πρωταθλήματα Ελλάδας: 1928, 1929, 1930, 1932

### Ρόλερ χόκεϊ ανδρών
* 1 Πρωτάθλημα Ελλάδας: 2009
* 3 Κύπελλα Ελλάδας: 2007, 2008, 2009
* 1 Βαλκανικό κύπελλο: 2009
Το τμήμα είναι πλέον ανενεργό.

### Χόκεϊ επί πάγου ανδρών
* 4 Πρωταθλήματα Ελλάδας: 1989, 1990, 1991, 2011
Το τμήμα είναι πλέον ανενεργό.

### Κόρφμπολ
* 1 Πρωτάθλημα Ελλάδας: 2007
* 1 Κύπελλο Ελλάδας: 2007
* 1 Πρωτάθλημα Ελλάδας μπιτς κόρφμπολ: 2008
Το τμήμα είναι πλέον ανενεργό.

### Μπολ χόκεϊ ανδρών
* 1 Πρωτάθλημα Ελλάδας: 2009 
Το τμήμα είναι πλέον ανενεργό.

## Τίτλοι τμημάτων υποδομής
; Βόλεϊ
* 4 Πανελλήνια πρωταθλήματα εφήβων: 1966, 1981, 1985, 1990
* 1 Πανελλήνιο πρωτάθλημα παίδων: 1988
* 7 Πρωταθλήματα ΕΠΕΣΘ εφήβων: 1979, 1981, 1985, 1989, 1990, 1995, 1996
* 6 Πρωταθλήματα ΕΠΕΣΘ παίδων: 1981, 1982, 1988, 1989, 1993, 1994
* 4 Πρωταθλήματα ΕΠΕΣΘ παμπαίδων: 1987, 1992, 1993, 1998.
Τα τμήματα είναι πλέον ανενεργά.

; Μπάσκετ
* 5 Πανελλήνια πρωταθλήματα εφήβων: 1979, 1989, 2009, 2011, 2013
* 1 Πανελλήνιο πρωτάθλημα νεανίδων: 1993
* 7 Πανελλήνια πρωταθλήματα παίδων: 1979, 1980, 1981, 1989, 1994, 1997, 2011
* 3 Πανελλήνια πρωταθλήματα κορασίδων: 2005, 2014, 2015.
* 10 πρωταθλήματα Θεσσαλονίκης εφήβων: 1984,1986,1989,1992,2009,2011,2013,2014,2018,2019
* 9 πρωταθλήματα Θεσσαλονίκης παίδων: 1980,1981,1989,1990,1994,1995,1997,2011,2016

; Ποδόσφαιρο ανδρών
* 13 Πρωταθλήματα Ελλάδος Νέων**:** 1962, 1963, 1964, 1971, 1975, 1978, 1983, 1984, 1985, 1987, 1988, 1991, 1997
* 2 Πρωταθλήματα Ελλάδας Κ-20: 2002, 2011
* 1 Πρωτάθλημα Ελλάδας Κ-17: 2012
* **1** Πρωτάθλημα **[[Football League]]** Νέων: 2018
* 1 Κύπελλο Ελλάδας ερασιτεχνών: 1985

; Χάντμπολ
* 1 Πανελλήνιο πρωτάθλημα νεανίδων: 2010
* 1 Πανελλήνιο πρωτάθλημα παίδων: 2005
* 2 Πανελλήνια πρωταθλήματα κορασίδων: 2006, 2009
* 1 Πανελλήνιο πρωτάθλημα παγκορασίδων: 2004.

; Κολύμβηση
* 1 Χειμερινό Πρωτάθλημα Β.Ελλάδος Παίδων-Κορασίδων-Εφήβων-Νεανίδων (Γενική Βαθμολογία): 2023
* 1 Χειμερινό Πρωτάθλημα Β.Ελλάδος Παίδων-Κορασίδων (Ομαδική Βαθμολογία): 2023
* 1 Χειμερινό Πρωτάθλημα Β.Ελλάδος Παίδων (Ομαδική Βαθμολογία): 2023
* 1 Χειμερινό Πρωτάθλημα Β.Ελλάδος Κορασίδων (Ομαδική Βαθμολογία): 2023
* 1 Χειμερινό Πρωτάθλημα Β.Ελλάδος Εφήβων-Νεανίδων (Ομαδική Βαθμολογία): 2023
* 1 Χειμερινό Πρωτάθλημα Β.Ελλάδος Εφήβων(Ομαδική Βαθμολογία): 2023
* 1 Χειμερινό Πρωτάθλημα Β.Ελλάδος Νεανίδων (Ομαδική Βαθμολογία): 2023

## Τίτλοι ατομικών αθλημάτων
### Στίβος
* 2 Πανελλήνια διασυλλογικά πρωταθλήματα ανοικτού στίβου γυναικών: 1991, 1992
* 1 Κύπελλο Ελλάδας ανοικτού στίβου γυναικών: 1987 
* 1 Πανελλήνιο πρωτάθλημα κλειστού στίβου γυναικών: 1991
* 2 Πανελλήνια πρωταθλήματα ανωμάλου δρόμου γυναικών: 1961, 1962.

### Καταδύσεις
* 3 Πανελλήνια πρωταθλήματα: 1932, 1935, 1948.

### Πυγμαχία
* 1 Πρωτάθλημα Ελλάδας ανδρών: 1972.
* 1 Πρωτάθλημα Ελλάδας γυναικών: 2017

### Άρση Βαρών
* 2 Πρωταθλήματα Ελλάδας γυναικών: 1994, 1995.
Το τμήμα είναι πλέον ανενεργό.
### Τζούντο
* 1 Πανελλήνιο πρωτάθλημα ανδρών: 2017

### Esports
* 1 Γιουρόπα λίγκ: 2020
* 1 Πρωτάθλημα Ελλάδας καλαθοσφαίρησης: 2020
* 1 Πρωτάθλημα Ελλάδας F1 ELITE: 2022
* 1 Πρωτάθλημα Ελλάδας F1 ULTIMATE: 2022

## Διεθνείς επιτυχίες
Πέντε ανδρικά τμήματα του Άρη έχουν διεκδικήσει διεθνές τρόπαιο προκρινόμενα έως τον τελικό των αντίστοιχων θεσμών. Η ομάδα μπάσκετ έχει αγωνιστεί 10 φορές σε ημιτελικά ευρωπαϊκών διοργανώσεων, κατακτώντας 3 τρόπαια, ενώ το τμήμα ρόλερ χόκεϊ αναδείχθηκε νικητής του Βαλκανικού κυπέλλου το 2009. Επίσης, η ομάδα βόλεϊ ανδρών έχει να επιδείξει δύο συμμετοχές στο φάιναλ φορ του κυπέλλου Κυπελλούχων και μία συμμετοχή σε τελικού Βαλκανικού κυπέλλου. Τελευταίες επιτυχίες αποτελούν η κατάκτηση του Γιουρόπα Λίγκ στο τμήμα Esports και η συμμετοχή στον τελικό του Τσάμπιονς Λίγκ στο τζούντο. 

## Διατελέσαντες πρόεδροι

**Α.Σ. Άρης Θεσσαλονίκης**

**Άρης Π.Α.Ε.**

**Άρης Κ.Α.Ε.**

## Φίλαθλοι
### Σύνδεσμοι φιλάθλων
:: Σύνδεσμος Φιλάθλων Άρη - Super 3, ο δημοφιλέστερος σύνδεσμος φιλάθλων του Άρη Θεσσαλονίκης με παραρτήματα σε Θεσσαλονίκη και την υπόλοιπη Ελλάδα
:: Λέσχη Φίλων Αθλητικού Συλλόγου Άρη Θεσσαλονίκης
:: ΣΦΑΑ, Αθήνα
:: Σ.Φ Άρη Ιερολοχίτες
:: Σερραϊκός σύνδεσμος φιλάθλων του Άρη Θεσσαλονίκης, Σέρρες
::  “Καναρίνια”, στην περιοχή της Σταυρούπολης, Θεσσαλονίκη
:: “Tifosi Club”, Νέα Ελβετία, Θεσσαλονίκη
:: “Club Tigers” Κασσάνδρας στη Χαλκιδική
:: “Σύνδεσμος Φίλων Άρη”, Έδεσσα, 
:: “Σύνδεσμος Φίλων Άρη”, Σιδηροκάστρου 
:: “Σύνδεσμος Φίλων Άρη”, Πολυκάστρου στο Κιλκίς
::“Club 1914”, Θεσσαλονίκη
::“Yellow Club”, Θεσσαλονίκη

### Γνωστοί φίλαθλοι
* Επιχειρηματίες: 
:: Λουκάς Μπάρλος, επιχειρηματίας, πρώην πρόεδρος της ποδοσφαιρικής ομάδας της ΑΕΚ
:: Βύρων Αντωνιάδης, επιχειρηματίας, οικονομολόγος στις ΗΠΑ  
:: Αγαπητός Διακογιάννης, επιχειρηματίας, οικονομολόγος στις ΗΠΑ
:: Γιάννης Μπουτάρης, επιχειρηματίας, πολιτικός, ιδρυτικό στέλεχος του κόμματος Δράση
:: Νίκος Λάσκαρης, επιχειρηματίας, πρώην πρόεδρος μπασκετικού Αρη 
:: Γιώργος Γαλανός, επιχειρηματίας, πρώην πρόεδρος ποδοσφαιρικού Αρη 

*Δημοσιογράφοι:
:: Κατερίνα Λάσπα, δημοσιογράφος, επιχειρηματίας, τηλεπαρουσιάστρια
:: Κυριάκος Θωμαϊδης, αθλητικός δημοσιογράφος
:: Γιώργος Λέντζας, δημοσιογράφος
:: Λάμπρος Κωνσταντάρας, αθλητικός δημοσιογράφος
:: Έλενα Παπαδημητρίου, δημοσιογράφος
:: Σπύρος Χαριτάτος, δημοσιογράφος
:: Πάρις Καλημερίδης, αθλητικός δημοσιογράφος
:: Γιάννης Πέγκος, αθλητικός ιστορικός ερευνητής 

*Καλλιτέχνες:
:: Ζωή Λάσκαρη, πρώην ηθοποιός, από τις διασημότερες σταρ του παλιού ελληνικού κινηματογράφου
:: Σωτήρης Καλυβάτσης, ηθοποιός
:: Ρένια Λουιζίδου, ηθοποιός
:: Βασίλης Τσιβιλίκας, ηθοποιός
:: Γιώργος Μουκίδης, συνθέτης
:: Βλαδίμηρος Κυριακίδης, ηθοποιός
:: Ιωάννα Τριανταφυλλίδου, ηθοποιός
:: Μιχάλης Μητρούσης, ηθοποιός
:: Θανάσης Τσαλταμπάσης, ηθοποιός
:: Άνθιμος Ανανιάδης, ηθοποιός
:: Γιώργος Πολυχρονιάδης, τραγουδιστής 
:: Νίκος Μακρόπουλος, λαϊκός τραγουδιστής
:: Εβελίνα Παπούλια, ηθοποιός
:: Βασίλης Τσιτσάνης, τραγουδιστής, συνθέτης, μία από τις σημαντικότερες φυσιογνωμίες του ρεμπέτικου και του λαϊκού τραγουδιού
:: Φάνης Μουρατίδης, ηθοποιός
:: Μαρινέλλα, τραγουδίστρια
:: Κατερίνα Στανίση, τραγουδίστρια
:: Φωτεινή Βελεσιώτου, τραγουδίστρια
:: Άκης Σακελλαρίου, ηθοποιός
:: Αντύπας, λαϊκός τραγουδιστής
:: Γιάννης Λογοθέτης, γελοιογράφος, στιχουργός, μουσικός, τραγουδοποιός 

*Αθλητές:
:: Φαίδων Ματθαίου, πρώην διεθνής καλαθοσφαιριστής, πολυνίκης προπονητής, παίκτης του Άρη
:: Κλεάνθης Βικελίδης, πρώην διεθνής ποδοσφαιριστής του Άρη, προπονητής
:: Αλκέτας Παναγούλιας, πρώην ποδοσφαιριστής του Άρη, προπονητής Εθνικής στο Μουντιάλ 1994
:: Ντίνος Κούης, πρώην διεθνής ποδοσφαιριστής του Άρη, πρώτος σε γκολ και συμμετοχές, προπονητής
:: Μάριος Σιαμπάνης, πρώην ποδοσφαιριστής του Άρη, τερματοφύλακας
:: Θωμάς Ναζλίδης, πρώην ποδοσφαιριστής του Άρη
:: Γιώργος Δεληζήσης, πρώην ποδοσφαιριστής και αρχηγός του Άρη
:: Γιώργος Φοιρός, πρώην διεθνής ποδοσφαιριστής και αρχηγός του Άρη, προπονητής 
:: Νίκος Λαζαρίδης, πρώην ποδοσφαιριστής του Άρη
:: Μερκούρης Καραλιόπουλος, πρώην ποδοσφαιριστής του Άρη
:: Ντίνος Ποντίκας, πρώην ποδοσφαιριστής, νεότερος σκόρερ χατ-τρικ
:: Γιώργος Κολτσίδας, πρώην ποδοσφαιριστής και αρχηγός του Άρη
:: Νίκος Νταμπίζας, πρώην διεθνής ποδοσφαιριστής, τεχνικός διευθυντής, πρωταθλητής Ευρώπης 2004
:: Χάρης Παπαγεωργίου, πρώην διεθνής καλαθοσφαιριστής, πρόεδρος μπασκετικού Άρη
:: Ανέστης Πεταλίδης, πρώην καλαθοσφαιριστής και προπονητής του Άρη
:: Άγγελος Χαριστέας, πρώην διεθνής ποδοσφαιριστής του Άρη, τεχνικός διευθυντής, πρωταθλητής Ευρώπης 2004
:: Βαγγέλης Αλεξανδρής, πρώην διεθνής καλαθοσφαιριστής, προπονητής και αρχηγός του Άρη
:: Γιάννης Ιωαννίδης, πρώην καλαθοσφαιριστής, πολυνίκης προπονητής, αρχηγός του Άρη
:: Νίκος Γκάλης, πρώην διεθνής καλαθοσφαιριστής, πρωταθλητής Ευρώπης 1987
:: Αλέξανδρος Νικολαΐδης, πρώην αθλητής του τάε κβον ντο, ολυμπιονίκης
:: Βασίλης Παπαγεωργόπουλος, πρώην αθλητής του στίβου, Βαλκανιονίκης στα 100 μέτρα, πολιτικός 
:: Νίκος Πασιαλής, πρώην ποδοσφαιριστής του Άρη, προπονητής
:: Κωνσταντίνος Χαρούπας, ποδοσφαιριστής του Άρη
:: Θανάσης Παπάζογλου, διεθνής ποδοσφαιριστής

*Επιστήμονες:
:: Άλμπερτ Μπουρλά, φαρμακολόγος, κτηνίατρος
:: Παναγιώτης Σπύρου, ιατρός

*Πολιτικοί:
:: Μαργαρίτης Σχοινάς, πρόεδρος Κομισιόν Ε.Ε.
:: Κατερίνα Σακελλαροπούλου,  πρώτη γυναίκα Πρόεδρος της Ελληνικής Δημοκρατίας, δικαστικός
:: Βαγγέλης Διαμαντόπουλος, βουλευτής ΣΥΡΙΖΑ
:: Κωνσταντίνος Γκιουλέκας, βουλευτής Ν.Δ.
:: Ιγνάτιος Καϊτεζίδης, δήμαρχος του δήμου Πυλαίας - Χορτιάτη
:: Παναγιώτης Ψωμιάδης, βουλευτής Ν.Δ.
:: Ανδρέας Παπαχαραλάμπους, επιχειρηματίας, πολιτικός, δήμαρχος Στροβόλου

*Επαγγελματίες:
:: Άκης Πετρετζίκης, μάγειρας
:: Τρύφων Σαμαράς, κομμωτής

## Σωματεία με όνομα ''Άρης''
Φίλοι του συλλόγου έδωσαν το όνομα *Άρης* σε αθλητικά σωματεία στις περιοχές τους, με αποτέλεσμα να υπάρχουν ή υπήρξαν παλαιότερα τα εξής:

* Άρης Αβάτου Ξάνθης με έτος ίδρυσης το 1958
* Άρης Αγίας Μονής Τρικάλων
* Άρης Αγίας Παρασκευής Καρδίτσας
* Άρης Αγίου Κωνσταντίνου Φθιώτιδας
* Άρης Αθύρων Πέλλας
* Άρης Αιτωλικού Αιτωλοακαρνανίας
* Άρης Ακροποτάμου Καβάλας
* Άρης Αμπελείων Πέλλας με έτος ίδρυσης το 1974
* Άρης Αμφιάλης
* Άρης Αμφίκλειας Φθιώτιδας
* Άρης Ζυγού Καβάλας
* Άρης Θήβας με έτος ίδρυσης το 1980
* Άρης Καβαλαρίου Θεσσαλονίκης με έτος ίδρυσης το 1947
* Άρης Κασσάνδρειας Χαλκιδικής με έτος επανίδρυσης το 2005
* Άρης Καρδίτσας
* Άρης Λάρισας
* Άρης Λεμεσού με έτος ίδρυσης το 1930
* Άρης Λόφων Φλώρινας με έτος ίδρυσης το 1961
* Άρης Μελισσατίκων Μαγνησίας
* Άρης Μικροχωρίου Δράμας με έτος ίδρυσης το 1952
* Άρης Μούδρου Λήμνου 
* Άρης Νησίου Πέλλας
* Άρης Νίκαιας
* Άρης Παλαιοχωρίου Χαλκιδικής
* Άρης Παλαιφύτου Πέλλας
* Άρης Παντελεήμονα Κιλκίς
* Άρης Παπαγιάννη Φλώρινας με έτος επανίδρυσης το 2025
* Άρης Πατρών
* Άρης Πετεινού Ξάνθης
* Άρης Πετρούπολης Αθηνών
* Άρης Πηγών Καβάλας με έτος ίδρυσης το 1955
* Άρης Πολεμίου
* Άρης Ποντισμένου Σερρών
* Άρης Πρίνου
* Άρης Προφήτη Ηλία Πέλλας με έτος ίδρυσης το 1955
* Άρης Πρώτης Σερρών
* Άρης Ρεθύμνου
* Άρης Σκοτούσας Σερρών
* Άρης Σύρου
* Άρης Τρίπολης (διατηρεί επίσης τμήμα γυναικείου ποδοσφαίρου).
* Άρης Φιλιατών
* Άρης Χολαργού
* Ω-Κλαιρ Άρης ΦΚ
* Aris South Springvale SC, Melbourne

## Σημειώσεις


## Παραπομπές


## Πηγές
* Κοινωνία Μελών Άρη
* Άρης ετών... 96, e-soccer.gr
* Ραδιοφωνικός σταθμός Άρη Θεσσαλονίκης
* Ιστορία Α΄ Γυμνασίου Θεσσαλονίκης

## Εξωτερικοί σύνδεσμοι
* 
* 
* 
* 
* 
* 
* 

Κατηγορία:Α.Σ. Άρης Θεσσαλονίκης
Κατηγορία:Ελληνικοί πολυαθλητικοί σύλλογοι
Κατηγορία:Αθλητικοί σύλλογοι Θεσσαλονίκης
Κατηγορία:Ιδρύσεις αθλητικών συλλόγων το 1914
Κατηγορία:Ελληνικοί σύλλογοι κολύμβησης
Κατηγορία:Ελληνικοί σύλλογοι στίβου
Κατηγορία:Ελληνικοί αθλητικοί σύλλογοι σόφτμπολ
Κατηγορία:Ελληνικοί σύλλογοι πάλης
Κατηγορία:Ελληνικοί σύλλογοι υδατοσφαίρισης
Κατηγορία:Ελληνικοί σύλλογοι άρσης βαρών